**Cikó Község Önkormányzata Képviselő-testülete**

##### *Cikó, Iskola tér 1.*

**Ügyiratszám: C/518-22/2018.**

**J E G Y Z Ő K Ö N Y V**

**Készült:** Cikó Község Önkormányzata Képviselő-testületének **2018. november 28.** megtartott közmeghallgatásról. A közmeghallgatás kezdete: *18’00 óra*

**Jelen vannak**: Haures Csaba polgármester

László Józsefné, Beréti Anikó, Bíró Bernát, Bekfi István képviselők (5 fő )

**Meghívott vendégek:** Darabos Józsefné TETT elnöke

 Kéri János Bonyhádi Rendőrkapitányság körzeti megbízott

**A lakosság részéről 29 fő.**

( A meghívott vendégek közül Dr Kereki Ferenc és Honti Gabriella és Bagdy László TETT kommunikációs munkatársa egyéb elfoglaltságuk miatt megjelenni nem tudtak)

A polgármester köszönti a megjelenteket.

A közmeghallgatás napirendjére az alábbiak szerint tesz javaslatot.

**Napirend:**

1. **A 2018. év értékelése, a 2019. év célkitűzései**

*Előterjesztő : Haures Csaba polgármester*

1. **Egyebek (észrevételek, hozzászólások)**

A napirendet a jelenlévők egyhangúlag elfogadják, a közmeghallgatást megkezdik.

**Napirendi pontok tárgyalása:**

**Haures Csaba** polgármester Darabos Józsefnét a TETT elnökét kérte fel évértékelő beszédjének ismertetésére, mert elfoglaltságai miatt nem tud a közmeghallgatáson tovább részt venni.

**Darabos Józsefné** elmondta, hogy Bagdi László nem tud jelen lenni a közmeghallgatáson, mert egyéb elfoglaltsága van, de szeretné tolmácsolni üdvözletét a Cikói lakosok felé. Az ellenőrző csoport jelenleg is működik, annak ellenére, hogy most nem történik hulladékbeszállítás a tárolóba.

Az ellenőrzőcsoport elnöke Dr. Metzné Darabos Orsolya lett. Kardos Zsuzsanna mórágyi tanítónő volt 10 éven keresztül a Lakossági Ellenőrző Csoport vezetője, mivel a volt elnök nem vállalta tovább a csoport vezetését.

A lakosság tájékoztatása több fórumon is történik, kéthavonta jelenik meg a TETT Hírlap, weboldalon keresztül is tartjuk a lakossággal a kapcsolatot. Nagyon jó döntés volt a tároló befogadása. A 8 településből álló társulás települései folyamatos fejlődést mutatnak, a támogatás sok fejlesztésre ad lehetőséget. Ebből az összegből tudjuk támogatni az egyesületeket is, amelyek munkájukkal a települések közösségi életét nagyban befolyásolják.

Sajnos a támogatási szerződések aláírásának határideje február 15. napja, azonban ez a dátum évről évre egyre jobban kitolódik, ezért a települések későn jutnak a támogatás összegéhez.

A támogatások felosztásáról a Társulási Tanács dönt évente, a társulási megállapodásban rögzített %-ok szerint. Ez után a Képviselő-testületek döntenek arról, hogy mennyit használnak működésre és mennyit felhalmozásra.

Nem kívánom tovább szaporítani a szót, szeretném megköszönni a meghívást. Esetleg, ha valakinek kérdése van, szívesen válaszolok.

**Walter Mária** megkérdezte, hogy hogy van felosztva a százalékos támogatás.

**Darabos Józsefné a TETT elnöke** elmondta, hogy a társulás megalakulásánál döntöttek a Társulási Tanács tagjai, hogy ki milyen százalékban részesül ebből a támogatásból. A Társulási Tanács tagjai miután az NRHT telep elindult, akkor ismét felosztották a támogatásokat és ez alapján kapják a települések. Bátaapáti Önkormányzat kapja a támogatás 40 %-át a többi 7 település a 60 %-on osztozik. Cikó település 4,62 % -ot kap, ami évente 20 millió forint.

**Walter Marika elmondta**, hogy szerinte ez kevés támogatás, talán meg kellene változtatni a százalékos felosztást.

Az atomtörvény változása miatt a társulás tagja közigazgatásilag határos település lehet, de Cikó település a kezdetektől kezdve tag volt és annak ellenére, hogy nem határos település Bátaapátival , a társulás továbbra is úgy döntött, hogy maradjon bent a társulásban.

Ezt a felosztást biztos, hogy a társulás tagjai nem fogják módosítani, hiszen senki sem akar lemondani a támogatásáról, a másik javára.

**Haures Csaba** polgármester megköszönte Darabos Józsefné beszámolóját és azt, hogy megjelent. Megkérdezte, hogy esetleg van e valakinek még kérdése, mert akkor rátérne a gazdasági beszámoló ismertetésére.

*Darabos Józsefné 18 óra 25 perckor elhagyta a termet.*

**2. A 2018. év értékelése, a 2019. évi célkitűzései**

előadó : Haures Csaba polgármester

A polgármester ezután megtartotta beszámolóját a 2018.év értékeléséről. ( A beszámoló mellékelve a jegyzőkönyvhöz.)

A beszámoló után a polgármester kérte a megjelenteket, hogy tegyék fel kérdéseiket és mondják el észrevételeiket.

**Wilheim Ferenc** megkérdezte,hogy miért nem járdát építünkés miért az utakatjavítgatjuk.

 **Haures Csaba** polgármester elmondta, hogy tudja, hogy problémák vannak a járdákkal is, több esetben pályázatot adtunk be, de sajnos nem nyertünk.

**Walter Mária** megkérdezte, hogy mikor lesz a településen lombtalanítás.

**Beréti Anikó** képviselő elmondta, hogy az Önkormányzat az Alisca Terra szórólapját kiküldte és azon a szórólapon van egy telefonszám azt kellene felhívni és erről egyeztetni, mert már szervezett lombtalanítás nincsen.

**Forrai László** elmondta, hogy felháborítónak tartja, hogy a Cikó-Mőcsény út mellet az emberek szemetet dobnak el, jó lenne a rendőrségnek ezzel kapcsolatba intézkedne.

**Haures Csaba** polgármester elmondta, hogy feltétlenül szólni kell a rendőrségnek, sajnos az Önkormányzat már több esetben összeszedte a szemetet és a benne talált papírok szerint más településről jönnek ide az emberek és dobják el a szemetet. A rendőrség csak abban az esetben tud intézkedni, ha valakit tetten érnek, ezért ha valaki ilyent tapasztal rendszámot írja le és szóljon a rendőrségnek.

**Forrai László** elmondta, hogy szoktunk szólni a rendőrségnek, de azt mondták, hogy esélyük sincs megbüntetni az elkövetőt**.**

**Walter Mária** elmondta, hogy nagy probléma van a településen a szemét elszállításával is, nem a meghirdetett időben viszik el a szemetet**.**

**Haures Csaba polgármester** elmondta, hogy meghívta a közmeghallgatásra az Alisca Terra ügyvezető igazgatóját, hogy beszéljen erről a problémáról, de sajnos más elfoglaltsága miatt nem tudott eljönni. Elmondta, hogy a legnagyobb gond a jelenlegi autó állománnyal van és dolgozók is kevesen vannak, így nehezen tuják ellátni a feladatot. Reméli a következő évben kapnak új autókat és változás lesz az elszállításban.

**Walter Mária** megkérdezte, hogy a REKOM Kft-től megkaptuk-e a bérleti díjat.

**Haures Csaba** polgármester elmondta, hogy a 2017. évet elrendezték, de a 2018. évi számlát már nem tudták kifizetni, mivel nincs cégnek pénze, mert a Kft megszűntetésre került.

**Biró Bernátné** megkérdezte, hogy az elektronikus hulladékkal mit lehet tenni.

**Haures Csaba** polgármester elmondta, hogy Bátaszékre vagy a Szekszárdi hulladékudvarra kell beszállítani.

**Bakos Jánosné** megkérdezte, hogy mikor lesz megszüntetve a kordon a bolt előtt.

**Haures Csaba polgármester** elmondta, hogy nem tudja, de a lakosok védelmében lett az elkerítés elkészítve, mert életveszélyes a ház.

**3.Egyebek**

A polgármester felkérte Kéri János körzeti megbízottat, hogy mondja el a tájékoztatóját.

**Kéri János körzeti** megbízott elmondta, hogy 7 bűncselekmény történt a településen, de nem volt ittas vezetés. Sajnos a Cikó-Mőcsény összekötő úton a sebességkorlátozó táblát lopták el, de nyomon vannak már a tettest illetően. Rablás nem volt a településen.

A Petőfi utcában szállítják le a kitermelt fákat, sajnos a gépkocsivezetők nem veszik figyelembe a forgalomkorlátozó táblát. Ezek ellen szabálysértési eljárás, majd pénzbüntetés lesz. A Táncsics utcában bevezetett egyirányú forgalom miatt figyelmen kívül hagyják e behajtani tilos táblát. Eddig csak figyelmeztetés volt a szankció, de ezután 30.000,- Ft pénzbírságot fogunk kiszabni.

Cseke Zsuzsa elme állapotára problémás, legyen tekintettel erre a falu, próbáljunk meg segíteni rajta és ne bántsuk. Sajnos még nincs gondnokság alá helyezve.

A közmeghallgatáson egyéb kérdés, hozzászólás nem volt, a polgármester megköszönte az való részvételt és az ülést 19,26 órakor bezárta.

Kmf.

**Haures Csaba Bakó Józsefné**

 **polgármester jegyző**